ગીર-સોમનાથના ગ્રામ્‍ય વિસ્‍તારમાં શુક્રવારે બપોરે ત્રણ વાગ્‍યા બાદ એકાએક વાતાવરણમાં પલટો આવ્યો હતો. આંધીરૂપી તેજ પવન ફુંકાવવાની સાથે વરસાદ વરસવાનું શરૂ થયેલ હતુ. સતત બે કલાક સુધી તેજ ઝંઝાવાતી પવન સાથે કરા પડ્યા હતા. આ અંગે મામલતદાર ડી.વી.આંબલીયાના જણાવ્‍યા મુજબ વેરાવળ પંથકના કાજલી, મીઠાપુર, સોનારીયા, સવની, ભેરાળા, ગુણવતપુર, માથાસુરીયા, ખંઢેરી, કોડીદ્રા, નાવદ્રા, રામપરા સહિતના ગ્રામ્‍ય વિસ્‍તારોમાં તેજ પવન ફુંકાયેલ અને બરફના કરા સાથે અડધો ઇંચ જેટલો વરસાદ વરસેલ છે. તોફાની પવન વેરાવળ-કોડીનાર હાઇવે અને ગ્રામ્‍ય વિસ્‍તારમાં અનેક નાળયેરી સહિતના વૃક્ષો અને 10 વીજ પોલ ધરાશાયી થઇ રોડ પર પડતા ટ્રાફીક ખોરવાઇ જવાની સાથે જામની સ્થિતિ સર્જાય હતી. વેરાવળ-કોડીનાર અને વેરાવળ-તાલાલા રોડ પર વૃક્ષો ધરાશાયી થવાથી રોડની બંન્‍ને સાઇડો વાહનોના થપ્‍પા લાગી ગયા હતા. બે કલાકની કામગીરી બાદ બંન્‍ને હાઇવે પર ટ્રાફીક થાળે પડયો હતો.